ગુજરાતનું પાટીદાર આંદોલન ક્યા રસ્તે ફંટાઈ ગયું એ ગુજરાતે જોયું-અનુભવ્યું છે. મહારાષ્ટ્રમાં પણ મરાઠા અનામત આંદોલનની ઓથે અનેક રાજકીય નેતાઓ મુખ્યપ્રધાનપદ સુધી પહોંચવાના ખ્વાબ જોવા લાગ્યા છે. મહારાષ્ટ્રમાં મરાઠા વસતી કુલ વસતીના ૩૩ ટકા લોકો છે અને તેઓ પોતાને માટે ૧૬ ટકા અનામત માગે છે. મુશ્કેલી એ છે કે અલગ રીતે તેઓને અનામત આપવામાં આવે તો અનામતની મહત્તમ મર્યાદા ઓળંગી જવાય છે અને ઓબીસીમાં સામેલ કરવામાં આવે તો ઓબીસી વર્ગોમાંથી વિરોધ થવા લાગે છે. મરાઠા અનામતની માગણી નવી નથી. દસ વર્ષ જૂની આ માગણી છે, પરંતુ અત્યારે તેમાં આવેલી તેજીમાં રાજકીય નિહિતાર્થ પણ છે. મહારાષ્ટ્રના રાજકારણમાં આરંભથી જ મરાઠાઓનું પ્રભુત્વ રહેલું છે. ૧૯૬૦માં અલગ રાજ્ય બન્યા પછીથી અત્યાર સુધીમાં ૧૨ મુખ્યપ્રધાનો મરાઠા રહ્યા છે. માત્ર બે અપવાદ એવા છે કે જેમાં બિનમરાઠા મુખ્યપ્રધાન રહ્યા હોય. ૧૯૯૫માં મનોહર જોશી અને ૨૦૧૪માં દેવેન્દ્ર ફડણવીસ. મહારાષ્ટ્રના રાજકીય વર્તુળોમાં એવી ચર્ચા છે કે ફડણવીસ મુખ્યપ્રધાન બન્યા ત્યારથી મરાઠા નેતાઓને લાગતું હતું કે રાજ્યના રાજકારણમાં તેમનું વર્ચસ્વ નહીં રહે. એથી તમામ પક્ષોના મરાઠા નેતાઓ સંગઠિત થવા લાગ્યા હતા. તેમને અનામતનો મુદ્દો મળી ગયો. આજે ભાજપના મરાઠા નેતાઓ પણ અનામતનું સમર્થન કરી રહ્યા છે. તેમાં મુખ્યપ્રધાનપદના દાવેદારો પણ છે. આ પરિસ્થિતિમાં ભાજપનું મોવડીમંડળ અનામતની આગને શાંત કરવા ફડણવીસનો ભોગ લે છે કે અન્ય કોઈ રસ્તો અપનાવે છે એ જોવું રસપ્રદ બનશે.